ये दौर, अपने आप से असंतुष्ट लोगों का दौर है। जिसके पास जो है, वो उसे अधूरा लगता है। बाज़ार ने मानक बना दिए हैं और सब लाइन लगाकर, फ़ीस देकर, मन मारकर, जीवन को अर्थ देने वाले दूसरे सभी काम छोड़कर, उन मानकों पर खरा उतरने की कोशिश कर रहे हैं। कोई अपनी शक्ल से नाराज़ है, किसी को अपना क़द छोटा लगता है, किसी को फ़िल्मी हीरो/हिरोइन जैसी काया चाहिए, किसी को ट्रैक पर दौड़ने वाले धावक से मुक़ाबला करना है। किसी को पैंट की हदों के पार जाते उम्रदराज़ पेट से समस्या है। तो किसी ने घने, काले.. कभी ना झड़ने वाले बालों का स्वप्न देख लिया है। कुछ समय बाद आप देखेंगे कि ये सभी मानक लगभग अमरत्व के पैमानों को छूने लगे हैं। और लोगों में देवलोक का प्रतिनिधि बनने की होड़ चल रही है।